Arion banki lagði til að skuldir viðskiptabanka sem eru komnar til vegna sértryggðrar skuldabréfaútgáfu yrðu undanskildar útreikningi á bankaskatti sem er í dag reiknaður sem hlutfall af heildarskuldum bankanna . Þannig mætti jafna stöðu viðskiptabanka og lífeyrissjóða , og stuðla að aukinni samkeppni um fasteignalán til einkstaklinga , einkum efnaminni fjölskyldna . Þetta kom fram í umsögn Arion banka um frumvarp Bjarna Benediktssonar fjármálaráðherra sem fól í sér að skatthlutfall bankaskatts yrði lækkað í fjórum áföngum , úr 0,376 prósentum í 0,145 prósent , á árunum 2021 – 2024 . Frumvarpið var samþykkt á Alþingi í gær . „ Staðan á markaði fyrir húsnæðislán er með þeim hætti um þessar mundir að þeir sem eru efnameiri og eiga meira eigið fé geta fengið hagstæð lán hjá lífeyrissjóðum . Tekjulægri einstaklingar og fjölskyldur sem að jafnaði hafa minna eigið fé til ráðstöfunar til kauþa á íbúðarhúsnæði hafa ekki haft sama aðgengi að hagstæðum kjörum lífeyrissjóðanna , “ sagði í umsögn bankans . Við verðlagningu fasteignalána sinna verða viðskiptabankarnir , öfugt við lífeyrissjóði , að gera ráð fyrir sérstökum bankaskatti sem leggst beint á alla fjármögnun þeirra , þar með talið sértryggða skuldabréfaútgáfu . Sértryggð skuldabréf námu samtals 445 milljörðum króna í bókum viðskiptabankanna í lok síðasta árs . Bankaskatturinn kemur til viðbótar við fjársýsluskatt á laun og sérstakan fjársýsluskatt á hagnað . Lífeyrissjóðir og aðrir samkeppnisaðilar viðskiptabankanna á fasteignalánamarkaði eru hins vegar undanþegnir greiðslu allra þessara skatta . „ Að mati bankans skýtur það skökku við að grípa til fjölmargra sértækra aðgerða til að auðvelda tilteknum hópum kaup á íbúðarhúsnæði á sama tíma og sérstakur skattur á fjármálafyrirtæki torveldar sömu hópum að fjármagna kaupin og veldur því að greiðslubyrði er umtalsvert hærri en hún væri ef skattlagningin yrði aflögð , “ sagði í umsögn bankans .